up_sp_bjp |
उत्तर प्रदेश में सांप्रदायिक तनाव के लिए सपा ने बीजेपी को जिम्मेदार ठहराया
By: admin	| Last Updated: Monday, 8 September 2014 3:33 AM
नई दिल्ली: उत्तर प्रदेश में हाल के सांप्रदायिक तनाव के लिए बीजेपी पर हमला करते हुए सत्तारूढ़ समाजवादी पार्टी ने आज आरोप लगाया कि जब तक प्रधानमंत्री नरेंद्र मोदी और बीजेपी अध्यक्ष अमित शाह का राज्य में राजनैतिक हित रहेगा इस तरह की स्थिति बरकरार रहेगी.
एसपी महासचिव रेवती रमण सिंह ने यहां संवाददाता सम्मेलन में आरोप लगाया, ‘‘नरेंद्र मोदी और अमित शाह उत्तर प्रदेश में सांप्रदायिक हिंसा के लिए जिम्मेदार हैं. जब तक उत्तर प्रदेश में उनका राजनैतिक हित है तब तक सांप्रदायिक तनाव बरकरार रहेगा क्योंकि वे इसे पीछे से प्रभावित करते हैं.’’ सिंह ने केंद्र पर बिजली संकट और प्रधानमंत्री ग्राम सड़क योजना (पीएमजीएसवाई) के मुद्दे पर उत्तर प्रदेश के खिलाफ पूर्वाग्रह रखने का आरोप लगाया.
उन्होंने आरोप लगाया, ‘‘केंद्र सरकार पक्षपातपूर्ण तरीके से उत्तर प्रदेश को बिजली की आपूर्ति कर रही है. यहां तक कि वाराणसी जहां की जनता ने मोदी को अपना सांसद निर्वाचित किया और उन्हें काफी उम्मीदें हैं, केंद्र कोटा बढ़ाने की बजाय राज्य के कोटे की भी बिजली नहीं दे रहा है.’’
सिंह ने कहा, ‘‘केंद्र ने उत्तर प्रदेश को पीएमजीएसवाई के तहत आवंटित की जाने वाली बजट की राशि को भी घटा दिया था.’’ गंगा नदी की सफाई करने की प्रधानमंत्री मोदी की महत्वाकांक्षी योजना के बारे में चर्चा करते हुए सिंह ने कहा, ‘‘कैसे सरकार गंगा की सफाई करेगी जब नदी में पानी की कमी रहेगी या पानी नहीं रहेगा.’’ उन्होंने कहा, ‘‘जब तक वे (सरकार) नदियों पर बांध का निर्माण जारी रखेंगे, नदी का प्रवाह बाधित होगा और जलस्तर घटता रहेगा.’’
उन्होंने कहा, ‘‘एनडीए सरकार की मंत्री उमा भारती कहती हैं सरकार गंगा की सफाई करना चाहती है और इसके लिए गंभीर है. वह यह भी कहती हैं कि उत्तराखंड में बांध का निर्माण अर्थव्यवस्था को प्रोत्साहन देने और बिजली पैदा करने के लिए जरूरी है. इसलिए मैं उनसे पूछता हूं कि कैसे गंगा बिना किसी बाधा के मुक्त रूप से (गोमुख से गंगासागर) बहेगी.’’ उन्होंने कहा, ‘‘गंगा को तभी बचाया जा सकता है और उसकी सफाई की जा सकती है जब उसके सतत प्रवाह को बरकरार रखा जाए.’’
Web Title: up_sp_bjp
और जाने: BJP samajvadi party UP govt.
First Published: Monday, 8 September 2014 3:33 AM